Dan za spremembe 2015

*Mini sejem v Cirkovcah dobro uspel*

**Vseslovenskemu »Dnevu za spremembe«, ki je potekal 28.3.2015, in je bil že šesti zapovrstjo, sta se letos pridružila OŠ Cirkovce in Šolski sklad OŠ in vrtca Cirkovce. Prireditev v Cirkovcah je bila ena od 84-tih, ki so pod tem imenom potekale po Sloveniji. V znak osveščanja proti pretiranemu potrošništvu smo pripravili mini sejem rabljenih malih hišnih predmetov, knjig in igrač. V spremljevalnem programu smo javnosti predstavili prostovoljce iz našega okolja, ki so nam lahko v navdih pri obujanju in poudarjanju vse bolj pozabljenih vrednot kot so prostovoljstvo, solidarnost, medsoseska pomoč in druge. Med »Našimi junaki«, kot smo poimenovali tudi našo prireditev, so bili tudi znana pevka Eva Boto in drugi nastopajoči.**

Vreme je bilo lepo, sončno, kot naročeno za to priliko, pa čeprav je še dan prej kazalo slabo. Okoli 9.30 ure se je novi prireditveni prostor med gostilno Korže in cerkvijo pričel počasi polniti. Obiskovalci so si z zanimanjem ogledovali rabljene predmete na stojnicah in spremljevalni program.

**Zabavni program in naši junaki**

Program so glasbeno otvorile Vesele Polanke z dvema polkama, sledili so nastopajoči iz osnovne šole in vrtca Cirkovce. Zapele so nam Tosja Pišek, Nika Belaj in Nuša Korez, na diatonični harmoniki se je predstavil Denis Gajšt in ~~s~~ flavto Lara Perkovič. Otroci iz vrtca so zapeli nekaj otroških pesmic, eno v nemškem jeziku. O tem, kdo so »junaki« in o pomenu prostovoljstva sta v spisih razmišljali Maša Medved in Nuša Bračko.

Častna gostja, ki je na prireditvi nastopila brez honorarja, je bila pevka Eva Boto. Z mogočnim glasom je napolnila trg in navdušila občinstvo tudi s svojo preprostostjo. Zapela je znano pesem »Verjamem«, s katero je zastopala slovenske barve na tekmovanju za pesem Evrovizije leta 2012 v Bakuju, in novejšo »Na kožo pisana«. Pri prvi je na oder povabila tudi prostovoljce. Odzvalo se je nekaj pogumnih osnovnošolk, ki so Evo odlično spremljale. Eva je nato podelila še nagrade zmagovalnim razredom za zbiranje starega papirja. Kot smo že poročali, je bilo zbranega skupaj skoraj sedem ton, izkupiček od prodaje je znašal 529 EUR! Nagrado sta prejela šesti razred OŠ Cirkovce za največ zbranega papirja na učenca, in prvi razred, za največ zbranega papirja na razred (več kot 1300 kg). Nagrada je program V svetu konj v Konjeniškem parku v Starošincah. Po nastopu je Eva delila avtograme in se fotografirala s svojimi oboževalci.

Skozi intervjuje smo predstavili zgodbe naših prostovoljcev. Pavla Veler, ki je prostovoljka že 50 let od tega 33 let vodi KORK Cirkovce, je podrobneje prestavila aktivnosti Rdečega križa in Ustanovo v objemu skupnosti Kidričevo. Na vprašanje moderatorja Tomaža Dietingerja, kje naši sovaščani potrebujejo največ pomoči, je povedala, da veliko pomeni že obisk npr. starejših in osamljenih, saj lahko tako marsikomu polepšamo dan. Martin Golenko, ki je daroval kri že 122-krat, njegova družina pa skupaj 306-krat, je spregovoril o pomenu darovanja krvi za reševanje človeških življenj. Sergeja Krajnc je predstavila delo z odraslimi osebami s posebnimi potrebami, ki ga opravlja že več kot 4 leta v zavodu dr. Marijana Borštnarja v Dornavi. O skrbi za zavržene živali je govorila ga. Kristina Pšajd, predsednica društva proti mučenju živali Ptuj, ki pokriva tudi občino Kidričevo. Predstavili smo dobrodelnost podjetja Tiskarna Ekart, ki je brezplačno natisnilo plakate za šolski sklad, podpira našo župnijo v okviru svoje osnovne dejavnosti, kakor tudi številne dobrodelne akcije npr. Štajersko budilko, društvo Sonček ipd. Franc Pišek velja za zgledni primer nesebične medsoseske pomoči. Pri prostovoljcih ne moremo tudi mimo gasilcev. Predstavili so se mladi gasilci, ki so povedali, kako se pripravljajo na svoje bodoče poslanstvo. Prireditev je spretno vodil Tomaž Dietinger, ki je dinamično preskakoval iz vloge napovedovalca v vlogo voditelja intervjujev in nazaj.

**Mini sejem rabljenih predmetov**

Otroci so teden pred prireditvijo v OŠ Cirkovce zbirali rabljene, še uporabne male hišne predmete, ki jih ne potrebujejo več. Na dan prireditve so stvari donirali tudi nekateri občani. Nabralo se je veliko plišastih in drugih igrač, CD-jev, nakita, malih gospodinjskih predmetov, torbic, oblek in podobno. Te predmete smo na petih stojnicah za prostovoljni prispevek ponujali občanom na osrednji prireditvi v soboto in v nedeljo dopoldne. S prostovoljnimi prispevki smo zbrali 671 EUR.

Izkupiček iz sejma in prodaje papirja je namenjen šolskemu skladu OŠ in vrtca Cirkovce, ki (so)financira pomoč otrokom iz socialno šibkih družin, obisk šole v naravi, šolske ekskurzije, obisk šolskih tekmovanj in nakup potrebne opreme v šoli in vrtcu, za katere ni moč dobiti dovolj sredstev iz rednih virov financiranja.

Prireditev smo uspešno izpeljali s pomočjo sponzorjev: občine Kidričevo (izposoja stojnic), podjetij Revital (cvetje) in Tiskarne Ekart (tiskanje reklamnih plakatov), Konjeniškega kluba v Starošincah (nagrada za zmagovalna razreda pri zbiranju papirja). Za ozvočenje je poskrbel Miran Urih, za pecivo Društvo podeželskih žena in deklet. Zahvala gre Tomažu za odlično vodenje prireditve, učencem in učiteljem OŠ Cirkovce in otrokom vrtca, ki so pripravili lep zabavni program, in vsem ostalim nastopajočim. Posebej pa se moramo zahvaliti prostovoljcem ki so prireditev pomagali pripraviti in vsem, ki se nenehno trudijo, da je življenje v naši občini lepše in lažje. **Vsi vi ste naši junaki!**

Nataša Fras Haslinger,

Šolski sklad OŠ in vrtca Cirkovce